b"\n_START_ARTICLE_\n\xc5\xa0tudentski pevski zbor Filozofske fakultete\n_START_PARAGRAPH_\n\xc5\xa0tudentski pevski zbor Filozofske fakultete (\xc5\xa0PZFF) (v\xc4\x8dasih imenovan tudi Pevski zbor Filozofske fakultete, PZFF) je me\xc5\xa1ani pevski zbor \xc5\xa1tudentov z vseh oddelkov Filozofske fakultete v Ljubljani, ki ga od ustanovitve 11. oktobra 2010 vodi Tja\xc5\xa1a Ribizel. Od oktobra 2014 v okviru \xc5\xa0PZFF deluje mo\xc5\xa1ki oktet.\n_START_SECTION_\nUstanovitev\n_START_PARAGRAPH_\nSpomladi 2010 je skupina \xc5\xa1tudentov na Oddelek za muzikologijo Filozofske fakultete v Ljubljani naslovila pro\xc5\xa1njo po strokovnem vodstvu. Vodstvo oddelka jo je posredovalo zaposlenim, odzvala pa se je tedaj MR Tja\xc5\xa1a Ribizel. Skupina se je na spoznavni vaji se\xc5\xa1la sredi maja v muzikolo\xc5\xa1ki knji\xc5\xbenici ter se v prihodnjih nekaj tednih pred po\xc4\x8ditnicami \xc5\xa1e nekajkrat se\xc5\xa1la, zaradi okoli\xc5\xa1\xc4\x8din pa ni uradno nastopila, \xc4\x8deprav se je med \xc4\x8dlani pojavil predlog za poimenovanje zbora Kre\xc5\xa1endo. Prvi sestanek v novem \xc5\xa1tudijskem letu je bil sklican 11. oktobra. Sestav \xc5\xa1e vedno ni imel uradnega imena in po tehtnem premisleku je zborovodkinja Tja\xc5\xa1a Ribizel predstavila novo vizijo zbora pod pokroviteljstvom Filozofske fakultete in predlagala novo ime: \xc5\xa0tudentski pevski zbor Filozofske fakultete. Ime je bilo sprejeto, saj se je skladalo z \xc5\xbeeljo po odprtosti do vseh potencialnih \xc4\x8dlanov. Zaradi majhnosti ustanovne skupine in neodlo\xc4\x8denosti nekaterih \xc4\x8dlanov, naj petje nadaljujejo, razlik v glasbeni izobrazbi in glasovne neuravnote\xc5\xbeenosti je bilo za obstoj zbora in izvedbo zahtevnej\xc5\xa1ega programa obstoje\xc4\x8do zasedbo nujno raz\xc5\xa1iriti. Prizadevanja za nove \xc4\x8dlane so stekla takoj v naslednjih dneh, tako da je zbor \xc5\xbee kmalu za\xc4\x8del z vajami v ve\xc4\x8dernem torkovem terminu, ki je postal zborovska stalnica. V torek, 21. decembra, je imel ob 13.00 v avli Filozofske fakultete svoj prvi javni nastop, bo\xc5\xbei\xc4\x8dni koncert z izborom \xc4\x8drnskih duhovnih pesmi.\n_START_SECTION_\nNastopi in program\n_START_PARAGRAPH_\nKot Filozofsko fakulteto predstavljajo\xc4\x8di zbor \xc5\xa0PZFF skrbi za kulturni program fakultetnih prireditev, npr. Teden Filozofske fakultete, bo\xc5\xbei\xc4\x8dni koncert (21. 12. 2010, 20. 12. 2013, 18. 12. 2014) ob bo\xc5\xbei\xc4\x8dnem vo\xc5\xa1\xc4\x8dilu, \xc5\xa0tudentski dnevi filozofske fakultete, Slavnostna podelitev priznanj za tutorsko delo, otvoritve razstav in drugi posebni dogodki, npr. nastop triade akademij na Kongresnem trgu 12. junija 2013, obletnica muzikologije ... Zbor v manj\xc5\xa1i zasedbi poje tudi ob \xc5\xbealnih sejah. Pogosto nastopa skupaj z Orkestrom muzikolo\xc5\xa1kega dru\xc5\xa1tva. Na pobudo skandinavistov je \xc5\xa0PZFF nastopil tudi ob praznovanju \xc5\xa1vedskega praznika sv. Lucije v avli fakultete in 13. decembra 2011 prvi\xc4\x8d v Evangeli\xc4\x8danski cerkvi Primo\xc5\xbea Trubarja, kar se je nadaljevalo tudi v slede\xc4\x8dih letih (13. 12. 2012, 13. 12. 2013, 12. 12. 2014). Nastopili so \xc5\xa1e na Informativi '12, Liber.ac 2012, Prazniku glasbe 2012, Etno=Fletno (2014), na koncertu v Celju Vesperae Musicae 29. junija 2013, podelitvi nagrade jabolko kakovosti 19. 12. 2013 v ljubljanskem hotelu Union, koncertu na Otlici 10. 5. 2014, koncertu v Letu\xc5\xa1u 28. 6. 2014. Sodelovali so pri vsezborovskem dobrodelnem koncertu Fakultete za dru\xc5\xbebene vede 120 glasov \xe2\x80\x93 1 skupen namen, Flashmobu na Pre\xc5\xa1ernovem trgu 2014 in 23. decembra 2014 z drugimi zbori Univerze v Ljubljani ob proslavi ob dnevu samostojnosti. Decembra 2014 so bili gostje oddaje Dobro jutro na RTV Slovenija. V \xc4\x8detrtek, 20. februarja 2015, so prvi\xc4\x8d sodelovali na reviji Ljubljanski zbori (II. koncert)._NEWLINE_Letni koncerti: 24. maja 2011 (avla FF), 25. aprila 2012 (\xc5\xa0panski borci), 7. maja 2013 (\xc5\xa0panski borci), 22. maja 2014 (Kazina), 31. maja 2015 (Kazina), 28. maja 2017 (Kazina)."